Document ID: /roh_data/filtered/fineweb-2-filterrobots_roh.jsonl.gz/66365

Sascha Deplazes da Sedrun è in sportist passiunà. L’enviern fa el adina puspè furora en il sport da passlung, la stad sin il mountainbike. Ensemen cun Markus Fehr ha el era persvadì fin uss al Swiss Epic.
Gia l’emprima etappa a Laax han els terminà sco segunds. Suenter la segunda etappa ch’ha manà da Laax ad Arosa ha il duo Deplazes/Fehr schizunt astgà trair en il tricot da leader da la categoria masters.
Stretg cumbat per plazs da podest
Il cumbat per ils plazs da podest en questa categoria dals umens sur 40 onns è dentant grond. Sin ils chaltgogns dal mountainbiker da Sedrun èn tranter auter Christoph Sauser che parta ensemen cun Silvio Bundi, dus anteriurs profis da mountainbike.
Christoph Sauser ha tranter auter gudagnà als gieus olimpics a Sydney l’onn 2000 la medaglia da bronz. Plinavant ha el gudagnà 14 cursas da la cuppa mundiala ed è daventà quatter giadas campiun mundial, trais giadas sur la distanza da maraton ed ina gia en la disciplina cross-country. Christoph Sauser è er in spezialist da cursas da pliras etappas. El ha tranter auter triumfà tschintg giadas al Cape Epic en l’Africa dal Sid, la pli dira e pretensiusa cursa da mountainbike insumma, in record.